  Майя Бывальцева Быдэ вуымтэ дыръязы фашистъёслэн лагерьязы шедем Ижкарын улӥсь 45 адямилы «Непокорённые» медальёс сётӥзы. Ужрад 11-тӥ оштолэзе Кузебай Герд нимо йӧскалык музейын ортчиз, ивортэ кар администрацилэн пресс-службаез. Ужрад тупатэмын вал фашистъёслэн концлагерьёсысьтызы узникъёсты мозмытон калыккуспо нуналлы, кудӥз Бухенвальд концлагере шедемъёслэн 1945-тӥ арын 11-тӥ оштолэзе пумит ӝутскемзылы сӥзьыса юнматэмын. Пумиськонэ кар администрацилэн тӧроезлэн воштӥсез – администрацилэн аппаратэныз кивалтӥсь Денис Логинов, Кар думаысь депутат Бахруз Гумбатов, Удмуртиысь Мер палаталэн кивалтӥсез Рашид Хуснутдинов, Устинов ёрос администрацилэн кивалтӥсез Владимир Филимонов пыриськизы. Ваньмы асьмеос Быдӟым Атыкай ожын вормонэн данъяськиськомы но калыкмылэн трос ыштонъёсыз пумысен куректӥськом. Мар тӥледлы со аръёсы чидано луиз, милемлы син азямы пуктыны туж секыт. Но ми историез, тӥлесьтыд быдӟым подвигдэс ум вунэтӥське Денис Логинов, Ижкар администрацилэн тӧроезлэн воштӥсез – администрацилэн аппаратэныз кивалтӥсь«Непокорённые» медален пусъён Бахруз Гумбатовлэн кичӧлтэмезъя ортчиз, солы куронэн Ижкарын улӥсь, Быдӟым Атыкай ожысь ветеран вазиськиз. Удмуртиысь Мерлыко политикая но ужъя министерство, Ижкар администрациысь калыклы мерлыко юрттэт сётонъя, семьяен, анайёсын но нылпиосын ужанъя управление юрттэмен али элькунлэн шоркараз улӥсь 45 ветеранъёс – пинал дыръязы лагерьёсы шедьылэмъёс сярысь ивортодэт люкамын вал. Ужрадын, ожысь геройёсты буре вайыса, минут ӵоже чус улон ортчиз. Егитъёслэн ивортодэтъя ресурс центрзы люкаськемъёс понна концлагерьёслэн узникъёссы сярысь театр возьматон дасяз. ВАТСАН «Непокорённые» медаль Росси азьмурт бордын ужась Геральдической комитетэн 2008-тӥ арын юнматэмын. Данъет фашистъёслэн концлагерьёсазы быдэ вуымтэ дыръязы шедьылэмъёслэн Росси огазеяськонзы кичӧлтэмен кылдӥз но та огазеяськонлэн Калыккуспо союзэз кылдэм дырысен 20 ар тырмонлы тупатэмын вал. Тодэ вайытом, 9-тӥ куартолэзе Ижкарын капчи атлетикая Тупаса улонлы сӥзем 70-тӥез эстафета ортчоз.  Тегъёс: Мерлык Ижкар Удмуртия БыдӟымАтыкайож данъетъёс  